10. การควบคุมภายใน

บริษัท โทรีเซนไทย เอเยนต์ซีส์ จำกัด (มหาชน) ได้ให้ความสำคัญต่อระบบการควบคุมภายใน
ทั้งในระดับบริหารและระดับปฏิบัติงาน จึงได้มีการดำเนินการเพื่อกำหนดภาระหน้าที่
อำนาจการดำเนินการของผู้ปฏิบัติงาน และของผู้บริหารไว้เป็นลายลักษณ์อักษร นอกจากนี้บริษัทฯ
มีฝ่ายตรวจสอบภายในทำ หน้าที่ตรวจสอบเพื่อให้มั่นใจว่าการปฏิบัติงานหลัก
และกิจกรรมทางการเงินที่สำคัญของบริษัทฯ
ได้ดำเนินการอย่างมีประสิทธิภาพภายใต้แนวทางนโยบายทั้งหมดที่กำหนดไว้รวมถึงกฏหมายที่เกี่ยวข้อง
โดยฝ่ายตรวจสอบภายในมีการตรวจสอบการปฏิบัติงานแต่ละแผนก
และรายงานผลตรงต่อคณะกรรมการตรวจสอบเพื่อให้หน่วยงานตรวจสอบภายในมีความเป็นอิสระจากผู้บริหาร
ในส่วนของการควบคุมภายในนั้น บริษัท โทรีเซนไทย เอเยนต์ซีส์ จำกัด (มหาชน) ได้เน้นหลัก 5
ประการ คือ

1. องค์กรและสภาพแวดล้อม

บริษัทฯ ได้จัดโครงสร้างองค์กรอย่างเหมาะสม
เพื่อเอื้ออำนวยให้ฝ่ายบริหารสามารถดำเนินงานได้อย่างมีประสิทธิภาพ และบริษัทฯ
ได้มีการกำหนดเป้าหมายการดำเนินธุรกิจ เพื่อเป็นแนวทางในการ ปฏิบัติงานของพนักงาน
นอกจากนี้ บริษัทฯ ได้กำหนดให้มีการจัดทำคู่มือนโยบายการกำกับดูแลกิจการที่ดี
เพื่อยึดถือเป็นแนวปฏิบัติสำหรับบริษัทในเครือโทรีเซนรวมถึงพนักงานทุกคน
สำหรับรายละเอียดเกี่ยวกับกฎและข้อบังคับต่างๆ
ของนโยบายการกำกับดูแลกิจการจะดำเนินการจัดเตรียมอย่างต่อเนื่อง เพื่อนำมาปฏิบัติ
เนื่องจากบริษัทฯ
ตระหนักเป็นอย่างดีว่าการทำงานภายใต้สภาพแวดล้อมการควบคุมที่ดีนั้นจะส่งให้การปฏิบัติงานเป็นไปอย่างมีประสิทธิภาพและประสิทธิผล

2. การบริหารความเสี่ยง

บริษัทฯตระหนัก
และเล็งเห็นถึงความสำคัญของการประเมินความเสี่ยงว่าเป็นเครื่องมือที่บ่งบอกล่วงหน้าถึงสัญญาณอันตรายที่อาจสร้างความเสียหายให้แก่บริษัทฯ
ดังนั้น ผู้บริหารของบริษัทฯ
ได้จัดทำการประเมินความเสี่ยงทั้งปัจจัยเสี่ยงจากภายในและภายนอกองค์กร
รวมทั้งปัจจัยเสี่ยงที่อยู่นอกเหนือการควบคุมของบริษัทฯ อาทิ
ความเสี่ยงจากอัตราแลกเปลี่ยนเงินตราระหว่างประเทศ ราคาน้ำมัน อุบัติเหตุ
การขาดแคลนบุคลากรที่มีความเชี่ยวชาญ ค่าใช้จ่ายในการบำรุงรักษา เป็นต้น นอกจากนี้บริษัทฯ
ยังได้กำหนดมาตรการในการบริหารความเสี่ยง เพื่อเป็นการลดผลกระทบที่อาจเกิดขึ้นต่อองค์กร
และมีการทบทวน มาตรการอย่างสม่ำเสมอ

3. การควบคุมการปฏิบัติงานของฝ่ายบริหาร

บริษัทฯ ได้กำหนดอำนาจและระดับการอนุมัติในแต่ละแผนกไว้
และได้ทำการติดตามตรวจสอบอย่างสม่ำเสมอ กรณีที่บริษัทฯ มีการทำธุรกรรมกับผู้ถือหุ้นรายใหญ่
กรรมการผู้บริหารหรือผู้ที่เกี่ยวข้องกับบุคคลดังกล่าว บริษัทฯ
จะปฏิบัติตามประกาศของตลาดหลักทรัพย์แห่งประเทศไทยเรื่องหลักเกณฑ์ วิธีการ
และการเปิดเผยรายการที่เกี่ยวโยงกันของบริษัทจดทะเบียน
นอกจากนี้บริษัทฯได้ให้ความสำคัญต่อระบบควบคุมภายในระดับปฏิบัติงานเพื่อให้การดำเนินงานเป็นไปอย่างมีประสิทธิภาพ
จึงได้ดำเนินการเพื่อกำหนดอำนาจ หน้าที่ ในการดำเนินงานของผู้ปฏิบัติงาน ผู้บริหาร
ไว้เป็นลายลักษณ์อักษรอย่างชัดเจน มีการควบคุมดูแลการใช้ทรัพย์สินของบริษัทฯ
และมีการแบ่งแยกหน้าที่ผู้ปฏิบัติงาน ผู้ติดตามควบคุมและประเมินผลออกจากกัน
เพื่อรักษาไว้ซึ่งการถ่วงดุลและตรวจสอบระหว่างกันอย่างเหมาะสม
นอกจากนี้ยังมีการควบคุมภายในที่เกี่ยวข้องกับทางการเงินและบัญชี โดยบริษัทฯ
ได้จัดให้มีระบบรายงานที่ชัดเจนและเพียงพอเสนอต่อผู้บริหารสายงานที่รับผิดชอบ

4. ระบบสารสนเทศและการสื่อสารข้อมูล

บริษัทฯ กำหนดให้มีการพัฒนาระบบสารสนเทศอย่างสม่ำเสมอ เพื่อการปฏิบัติงานที่มี
ประสิทธิภาพสูงสุด อีกทั้งเอื้ออำนวยต่อการปฏิบัติงานของผู้บริหารและบุคคลที่เกี่ยวข้อง บริษัทฯ
ยังให้ความสำคัญเกี่ยวกับความถูกต้อง เชื่อถือได้และทันเวลาของข้อมูลสารสนเทศต่างๆ
โดยเฉพาะที่มีนัยสำคัญโดยมีวัตถุประสงค์เบื้องต้นเพื่อให้เกิดความรวดเร็วของการติดต่อสื่อสาร
ทั้งนี้เพื่อให้การตัดสินใจเรื่องต่างๆ เป็นไปอย่างถูกต้อง แม่นยำ และฉับไว โดยบริษัทฯ
ได้ดำเนินการลงทุนให้มีช่องทางการสื่อสารทั้งภายในและภายนอกบริษัทฯ อย่างเป็นระบบ
และมีประสิทธิภาพ ในด้านเอกสารทางบัญชีนั้น บริษัทฯ
มีการบันทึกบัญชีตามมาตรฐานทางบัญชีที่รับรองทั่วไป และบันทึกข้อมูลทางบัญชีอย่างสม่ำเสมอ
ในส่วนของเอกสารที่จัดส่งให้คณะกรรมการและผู้ถือหุ้น บริษัทฯ
ได้ดำเนินการจัดส่งเป็นการล่วงหน้าก่อนจัดการประชุมและมีข้อมูลเพียงพอต่อการตัดสินใจ

5. ระบบการติดตาม

การมีระบบข้อมูลที่ดีและทันกาลทำให้ฝ่ายบริหาร
และคณะกรรมการบริษัทสามารถติดตามรายการทางบัญชีได้อย่างมีประสิทธิภาพ
พร้อมกับสามารถทบทวนประเมินผล แนะนำและปรับปรุงเกี่ยวกับ
แผนการดำเนินธุรกิจได้อย่างรวดเร็วและถูกต้อง
ควบคู่ไปกับการที่แผนกตรวจสอบภายในทำการตรวจปฏิบัติการอย่างต่อเนื่องตลอดทั้งปี
ซึ่งแผนกตรวจสอบภายในได้ดำเนินการตรวจสอบระบบควบคุมภายในอย่างสม่ำเสมอ
ตามแผนงานการตรวจสอบประจำปี และส่งรายงานการตรวจสอบให้แก่คณะกรรมการ ตรวจสอบ ณ
ปัจจุบัน ยังไม่พบข้อบกพร่องที่เป็นสาระสำคัญ
แต่ได้ให้ความเห็นในการปรับปรุงระบบการควบคุมภายในบางจุดที่ได้ตรวจพบ
โดยฝ่ายตรวจสอบภายในของบริษัทฯ
มีหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการอย่างมีประสิทธิภาพภายใต้แนวทางที่กำหนด รวมถึงกฎหมายที่เกี่ยวข้อง